SKRIFTLIG FORESPØRGSEL E-1361/00

af Ria Oomen-Ruijten (PPE-DE) til Kommissionen

(4. maj 2000)

Om: Affaldsforbrænding i andre medlemsstater

Den nederlandske provins Limburg råder ikke over egen affaldsforbrændingskapacitet. Limburgs affald bliver i øjeblikket transporteret over store afstande for at blive brændt andetsteds i Nederlandene. I øjeblikket

tillader den nederlandske lovgivning kun i meget begrænset omfang grænseoverskridende behandling af affald, i dette tilfælde forbrænding af Limburgs affald i det tyske anlæg Eschweiler-Weisweiler. Udførsel af affald med henblik på genanvendelse er tilladt, hvis genanvendelsesgraden i udlandet er den samme som eller højere end i Nederlandene.

Er Kommissionen bekendt med den undersøgelse af de juridiske aspekter af grænseoverskridende affaldsbehandling, som Universitetet i Maastricht har foretaget for handelskammeret i det sydlige Nederlandene?

Hvad mener Kommissionen i bekræftende fald om denne undersøgelses konklusioner?

Kan Kommissionen oplyse, hvorledes den nederlandske politik med ind- og udførselsbegrænsninger for affald, der skal bortskaffes, stemmer overens med forordningen om overvågning af og kontrol med overførsel af affald inden for, til og fra Det Europæiske Fællesskab (forordning (EØF) nr. 259/93(1)), også på baggrund af EF-domstolens praksis (f.eks. sag C-2/90 og sag C-203/96)?

(1) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(9. juni 2000)

Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab skelner mellem overførsel af affald med henblik på nyttiggørelse og overførsel med henblik på bortskaffelse. Kommissionen anser forbrænding med energiindvinding for nyttiggørelse (R1) i henhold til bilag II B til Rådets direktiv 75/442/EØF af 15. juli 1975 om affald(1), som senere ændret. Forbrænding uden energiindvinding anses for bortskaffelse (D10) i henhold til bilag II A til samme direktiv. Med hensyn til overførsel af affald til bortskaffelse har medlemsstaterne mulighed for ifølge artikel 4, stk. 3 a) i), i forordning (EØF) nr. 259/93, mulighed for fuldstændigt eller delvis at forbyde eller systematisk at modsætte sig overførsel for at gennemføre principperne om nærhed, genvindingsprioritet og selvtilstrækkelighed. I mangel af sådanne almene regler kan medlemsstaterne modsætte sig overførsler af affald til bortskaffelse i hvert enkelt tilfælde på basis af de indsigelser, der er anført i artikel 4, stk. 3 b). For så vidt angår overførsel til genvinding inden for Fællesskabet kan medlemsstaterne gøre indsigelse mod sådan overførsel på et sag-for-sag grundlag, og kun med begrænsede indsigelsesgrunde anført i artikel 7, stk. 4, i forordning (EØF) nr. 259/93.

Kommissionen har modtaget adskillige klager vedrørende de nederlandske myndigheders gennemførelsen af forordning (EØF) nr. 259/93. Disse er genstand for overtrædelsesprocedurer mod Nederlandene, og Kommissionen er i øjeblikket ved at vurdere det nederlandske svar på åbningsskrivelsen. Kommissionen har kendskab til den undersøgelse, som det ærede medlem nævner. Den gennemgås i øjeblikket i forbindelse med overtrædelsesprocedurerne.

(1) EFT L 194 af 25.7.1975.